་པའི་ས་གཞི་དེ་ཨར་མོ་ལི་ཀའི་རྡོ་ལེབ་དུ་མོས་པར་བྱ། རང་ཡི་དམ་དུ་གསལ་བའི་སྨིན་མཚམས་སུ་ཐིག་ལེ་དམར་པོ་སྲན་མ་ཙམ་ལ་དམིགས་པ་གཏད། སེམས་མ་བཅོས་པའི་ངང་ལ་གཉིད་ལོག་ན་ཐོག་མར་རྨི་ལམ་ཟིན། དེ་ནས་འོད་གསལ་ཟིན་པ་དང་དེའི་ངང་ལ་བཞག་པས་རྨི་ལམ་གྱི་རྒྱུན་འོད་གསལ་དུ་འཆར་ཏེ། རྨི་ལམ་འོད་གསལ་དུ་འཕོ་ནུས་ན་བར་དོའི་སྣང་བ་དེས་མི་མཐོང་། ཞེས་གསུངས་པའི་དོན་ཡང་དེ་ཡིན། རྨི་ལམ་ཐེངས་བདུན་ངོ་ཤེས་ན་བར་དོ་ངོ་ཤེས་པ་ཡང་ཡོད། རྨི་ལམ་ནམ་གཟུང་ན་ཟིན་ཞིང་སྤེལ་སྦྱང་འོང་ན་བར་དོར་མ་དག་པའི་སྒྱུ་ལུས་དེ་དག་པའི་སྒྱུ་ལུས་སུ་ལངས་ནས་ཟུང་འཇུག་ལོངས་སྤྱོད་རྫོགས་པའི་སྐུར་སངས་རྒྱའོ། །བར་དོ་ཉམས་འོག་ཏུ་འཛུད་པ་ཡིན་པས་ཤིན་ཏུ་གལ་ཆེའོ། །སྒྱུ་ལུས་རྨི་ལམ་གྱི་སྨར་ཁྲིད་ལགས་སོ། །མཚན་མོ་གཏི་མུག་ལམ་དུ་ཁྱེར་བ་གཉིད་འོད་གསལ་དུ་གཞུག་པའི་གདམས་ངག་ལ་སྔོན་འགྲོ་ནི། དབེན་པའི་གནས་སུ་མཐུན་པའི་གྲོགས་དང་འགྲོགས་ལ་ལུས་ངག་ཡིད་གསུམ་དལ་བར་བྱ། ཟས་བཅུད་ཅན་ཟ་ཞིང་བསྐུ་མཉེ་བྱ། ཞག་གསུམ་ཡན་ཆད་གཉིད་བཅག ཚོགས་ཀྱི་འཁོར་ལོ་བྱ། གཏོར་མ་ཡི་དམ་ཆོས་སྐྱོང་ལ་ཕུལ་ལ་འོད་གསལ་ཟིན་པར་གསོལ་བ་བཏབ། རང་བདེ་མཆོག་དཔའ་བོ་གཅིག་པའམ་རྗེ་བཙུན་མར་བསྒོམ། སྤྱི་བོར་བླ་མ་བརྒྱུད་པ་དང་བཅས་པ་བསྒོམས་ལ་ཆོས་སྐུའི་འདུ་ཤེས་བཞག ཡང་དག་པའི་དོན་དུ་སེམས་བསྐྱེད་ཅིང་འོད་གསལ་ཟིན་པར་གསོལ་བ་བཏབ། ཏིང་ངེ་འཛིན་གྱི་དབང་བླངས་ལ་བླ་མ་རང་ལ་བསྟིམ། དེ་ནས་རང་གི་སྙིང་གྱེན་ལ་ལོག་པས་པད་མ་འདབ་བཞིར་གྱེས་པའི་སྟེང་དུ་ཟླ་བའི་དཀྱིལ་འཁོར་དེ་དབུས་སུ་ཧཱུྃ་སྔོན་པོ་མཐེ་བོང་ཙམ། མདུན་དུ་ཨ། གཡོན་དུ་ནུ། རྒྱབ་ཏུ་ཏ། གཡས་སུ་ར་བསྒོམ། དེ་ནས་ཧཱུྃ་ལ་ཤེས་པ་གཏད་ལ་རླུང་ཐུན་གཅིག་བསྒོམ། རྨི་ལམ་མི་རྨི་བར་འོད་གསལ་ཟིན་པར་བྱ་སྙམ་པའི་འདུན་པ་དྲག་པོ་བདུན་བཏང་ལ་སེམས་མ་བཅོས་པའི་ངང་ལ་ཉལ། གཉིད་དུ་ཆིང་གིས་སོང་ནས་བག་ཙམ་ན་གྲོགས་ཉམས་མྱོང་ཅན་གྱིས་སླང་ལ། འོད་གསལ་ཟིན་མ་ཟིན་བལྟ། འོད་གསལ་ཟིན་པའི་གོ་བ་ནི་སེམས་གཟུང་འཛིན་གྱི་རྟོག་པ་དང་བྲལ་ནས་གསལ་སྟོང་དུ་ཡེར་གྱིས་ཤར་བ་དེ་རྟོགས་པའི་འོད་གསལ་ཡིན། དེས་མ་ཟིན་ན་གཞན་གོང་དང་འདྲ་ལ། སྙིང་པད་མ་འདབ་བཞིའི་དབུས་སུ་འོད་ཟེར་སྔོན་པོ་མཐེ་བོང་ཙམ་ཕྱི་གསལ་ནང་གསལ་བ་གཅིག་བསྒོམ། རང་ཐུགས་རྗེ་ཆེན་པོ་ཞལ་གཅིག་ཕྱག་བཞི་པར་བསྒོམ། རང་གི་འོག་ཏུ་ཟླ་བའི་དཀྱིལ་འཁོར་དཀར་པོ་གཅིག་བསྒོམ། རང་དང་ཟླ་བའི་དལ་གཉིས་འོད་ཕར་འགྲོ་ཚུར་འགྲོ་བྱས་པས་སྣོད་བཅུད་ཐམས་ཅད་ཕྱི་གསལ་ནང་གསལ་དུ་སོང་བར་བསྒོམ་མོ། །ཡང་རང་གི་སྙིང་པདྨ་འདབ་བཞིར་གྱེས་པའི་སྟེང་དུ་ཟླ་བའི་དལ་མཐོ་སྐོར་གཅིག་བསྒོམ། དེའི་སྟེང་དུ་བླ་མ་ཤེལ་གྱི་སྐུ་ཚོན་གང་པ་ཅིག་བསྒོམ། རང་གི་འོག་ཏུ་ཟླ་བའི་དལ་འདོམ་སྐོར་གཅིག་བསྒོམ། བླ་མའི་སྐུ་དང་ཟླ་བའི་དལ་གཉིས་འོད་ཟེར་འདྲེས་པ་ལ་སེམས་གཏད་ལ་ཉལ་ལོ། །ལུགས་གཅིག་ལ་རང་གི་སྙིང་གྱེན་དུ་ལོག་པས་པདྨ་འདབ་བཞིར་གྱེས་པའི་སྟེང་དུ་ཟླ་བའི་དཀྱིལ་འཁོར། དེའི་སྟེང་དུ་བླ་མའི་སྐུ་ཤེལ་ལས་གྲུབ་པ་ཚོན་གང་བ་ཅིག་བསྒོམ། བླ་མའི་ཐུགས་ཀར་ཧཱུྃ་སྤུས་བྲིས་པ་ཙམ་ཅིག་བསྒོམ། རང་ལུས་འོད་དུ་ཞུ་བླ་མའི་སྐུ་ལ་ཐིམ། བླ་མ་ཡང་ཐུགས་ཀའི་ཧཱུྃ་ལ་ཐིམ། ཧཱུྃ་ཟླ་བའི་དཀྱིལ་འཁོར་གཉིས་འོད་འདྲེས་པ་ལ་དམིགས་པ་གཏད་ལ་ཉལ་བ་ཡིན་གསུང་། དེ་ཡང་འོད་གསལ་ཞེས་བྱ་བ་དེ་ཅི་ལྟ་བུ་ཅིག་ཡིན་ན་རང་རིག་རང་གསལ་མཚན་མའི་སྒྲིབ་གཡོགས་ཐམས་ཅད་དང་བྲལ་བ་ཅིག་ཡིན། ངོས་གང་དུ་འཛིན་ན་ཉིན་པར་གྱི་དུས་ན་འདས་པའི་རྟོག་པ་འགགས། མ་འོངས་པའི་རྟོག་པ་མ་ཤར་བའི་དུས་དེར་སངས་རྒྱས་ཀྱི་དགོངས་པ་བློས་མ་བཅོས་པ་ཅིག་སེམས་ཅན་ཐམས་ཅད་ལ་འཆར། དེ་དང་འདྲ་བའི་གཉིད་ཐུག་པོར་སོང་ནས་ཉིན་པར་གྱི་རྟོག་པ་འགག མཚན་མོ་རྨི་ལམ་གྱི་སྣང་བ་མ་ཤར་བའི་དུས་དེར་སངས་རྒྱས་ཀྱི་དགོངས་པ་ཐུན་མོང་མ་ཡིན་པ་ཅིག་སེམས་ཅན་ཐམས་ཅད་ལ་འཆར་བ་དེ་ངོས་འཛིན། ངོས་གང་གིས་འཛིན་ན་གྲོགས་པོ་ཉམས་མྱོང་ཅན་གྱིས་འཛིན། ལམ་དུ་གང་གིས་སློང་ན་ཏིལླི་པའི་ཆོས་དྲུག་གིས་སློང་སྟེ། མི་མནོ། མི་བསམ། མི་སེམས། མི་བསྒོམ། མི་དཔྱད། སེམས་རང་ལུགས་སུ་བཞག་ཅེས་པ། སེམས་རང་ལུགས་སུ་གློད་ནས་འཇོག་པས་ལམ་དུ་སློང་བ་ཡིན། འཆར་ཚུལ་ཇི་ལྟར་འཆར་ན། བདེ་གསལ་མི་རྟོག་པ་ལ་ཞེན་པ་དང་བཅས་པ་དང་། མཐོང་སྣང་ལ་སོགས་པ་འབྱུང་བ་ནི་ཉམས་ཀྱི་འོད་གསལ་ཡིན། རྟོགས་པའི་འོད་གསལ་ནི་སེམས་གཟུང་འཛིན་དང་བྲལ་ནས་གསལ་སྟོང་བློ་བྲལ་དུ་ལྷག་གེ་བ་འབྱུང་། གཉིད་སད་ནས་སེམས་ལ་བལྟས་པས་ཀྱང་སེམས་གསལ་སྟོང་བློ་བྲལ་དུ་ལྷང་ངེ་བ་དེ་ལ་བཟོ་མ་བྱས་པར་རྩོལ་མེད་ལྷུག་པར་སྐྱོང་བ་ནི་ལམ་གྱིས་འོད་གསལ་ཡིན་ལ། རང་བཞིན་གྱི་འོད་གསལ་ནི། བར་དོ་དང་པོར་སངས་རྒྱས་ཀྱི་དགོངས་པ་སེམས་ཅན་ཐམས་ཅད་ལ་འཆར་བ་དེ་ངོ་ཤེས་པ་ལ་ཟེར་བ་ཡིན། དེ་ལྟར་འོད་གསལ་མ་བུ་གཉིས་གཅིག་ཏུ་འདྲེས་ན་མཚན་བརྗོད་ལས། སྐད་ཅིག་གཅིག་གིས་རྫོགས་སངས་རྒྱས། །ཞེས་གསུངས་པ་ལྟར། རབ་མངོན་པར་དགའ་བའི་ས་ཞེས་བྱ་སྟེ་བར་དོ་དང་པོ་ལ་སངས་རྒྱ་བར་གསུང་། འཆི་བ་ཉམས་འོག་ཏུ་འཛུད་པ་ཡིན་པས་ཤིན་ཏུ་གལ་ཆེའོ། །གཉིད་བསྲུང་བ་ལ་ཟླ་བའི་དཀྱིལ་འཁོར་དང་། གཉིད་མ་ཕེབས་ན་སྨིན་མཚམས་སུ་མུཾ་ལས་མུན་པའི་ཐིག་ལེ་ལ་སོགས་པ་ཤེས་པར་བྱའོ། །གང་ཟག་གཅིག་ལ་དམིགས་པ་འདི་དག་ཐམས་ཅད་དགོས་པ་མ་ཡིན་ཏེ། བློ་དང་བསྟུན་ལ་གདབ་པར་བྱའོ། །འོད་གསལ་གྱི་གདམས་པའོ། །བར་དོའི་གདམས་ངག་ལ་གསུམ་སྟེ། འོད་གསལ་ངོས་གཟུང་བ་དང་། མངལ་སྒོ་དགག་པ་དང་། མངལ་གདམས་པའོ། །དང་པོ་ཐིམ་ལུགས་ལ་སོགས་པ་རྣམས་ཐབས་ལམ་ཚིགས་བཅད་མ་དང་། གཞན་དུ་ཤེས་པར་བྱའོ། །གདམས་པ་དངོས་ནི་སྔོན་འགྲོ་གསུམ་དང་དངོས་གཞི་གཅིག་གིས་ཉམས་སུ་བླང་བར་བྱའོ། །སྔོན་འགྲོ་གསུམ་གྱི་དང་པོ་ནི། ང་འཆི་བར་འདུག བར་དོའི་གདམས་པ་ཉམས་སུ་བླངས་པ་ལ་སེམས་ཅན་གྱི་དོན་བྱ་དགོས་སྙམ་དུ་བྱང་ཆུབ་ཀྱི་སེམས་བསྒོམ། གཉིས་པ་ནི། རང་གི་རྩ་བའི་བླ་མ་གསལ་བར་བསྒོམས་ལ་མོས་གུས་དུངས་པ་བྱ་ཞིང་གསོལ་བཏབ། གསུམ་པ་ནི། རང་ལུས་ཡི་དམ་གྱི་ལྷར་ཝལ་གྱིས་བསྒོམ། དེ་ནས་དངོས་གཞི་ནི་ཕྱག་རྒྱ་ཆེན་པོ་བསྒོམ་འདོད་ན། སེམས་མ་བཅོས་སོ་མར་ཙན་གྱི་ཞོག ཅི་ཡང་མ་བསྒོམ་ཆམ་གྱིས་བསྒོམ། །འདི་ཡིན་འདི་མིན་མ་སེམས་པར། །དྲན་མེད་ངང་དུ་ཡེར་གྱིས་ཞོག །ཅེས་གསུངས་པ་ལྟར། གདམས་པ་དེ་རྣམས་ཡུལ་ཐིམ་ལུགས་རྟགས་ཀྱི་བསྐུལ་མ་བྱས་ཤིང་རྟགས་རྣམས་མ་ཤར་བར་དུ་ཉམས་སུ་བླང་ངོ་། །དེ་ནས་སྣང་མཆེད་ཐོབ་པ་འོད་གསལ་ཆེན་པོ་བཞིའི་རྟགས་རྣམས་ཤར་ནས་ཕྱག་རྒྱ་ཆེན་པོ་ཁོ་ནའི་ངང་ལ་བཞག་པས་རང་བཞིན་གྱི་འོད་གསལ་དང་། བསྒོམས་པའི་འོད་གསལ་གཉིས་བླ་མ་དང་སྒོམ་པའི་བྱིན་རླབས་ཀྱིས་སྔར་འདྲིས་ཀྱི་མི་དང་འཕྲད་པ་ལྟར་ཤེས་ཏེ་རྟོག་པའི་དྲི་མ་མ་ལུས་པ་འོད་གསལ་གྱི་མེས་བསྲེགས་ནས་སྐུ་གསུམ་མངོན་དུ་བྱེད་དོ། །གཉིས་པ་ནི། དེ་ལྟར་ཉམས་སུ་མ་ལོན་པར་མངལ་དུ་སྐྱེ་བ་རྣམས་དགག་ཐབས་ལྔ་སྟེ། བླ་མ་ཡབ་ཡུམ་དང་ཡི་དམ་ཡབ་ཡུམ་དང་། །འོད་གསལ་དང་། སྒྱུ་ལུས་དང་དྲན་འདུན་གྱིས་དགག་པ་དང་ལྔའོ། །དང་པོ་ནི། རང་ཉིད་སེམས་ཅན་གྱི་རིགས་གང་དུ་སྐྱེ་བ་ཆགས་པ་སྤྱོད་པ་མཐོང་བའི་ཚེ། བླ་མ་ཡབ་ཡུམ་གྱིས་གསང་དབང་བསྐུར་བར་བསམས་ཏེ་མོས་གུས་བྱས་ཆགས་སྡང་བཟློག་གོ །གཉིས་པ་ནི། དེས་མ་ཁེགས་ན་ཡི་དམ་ཡབ་ཡུམ་དུ་བསྒོམས་པས་ལྷའི་སྣང་བ་མངོན་སུམ་དུ་འཆར་རོ། །དེ་ལ་ཕྱག་མཆོད་བྱས་པས་ཆགས་སྡང་བཟློག་གོ །གསུམ་པ་དེས་མ་ཁེགས་ན་ཕ་མ་གཉིས་མཐོང་བར་བསྒོམས་པས་ཆགས་སྡང་བཟློག་གོ །བཞི་པ་དེས་མ་ཁེགས་ན་ཕ་མ་གཉིས་མཐོང་བའི་ཚེ་འདི་མི་བདེན་རྨི་ལམ་སྒྱུ་མ་ཡིན་ཆགས་སུ་ཅི་ཡོད་སྙམ་དུ་བསམས་པས་ཆགས་སྡང་བཟློག་གོ །ལྔ་པ་དེས་མ་ཁེགས་ན། ཕ་མ་གཉིས་མཐོང་ཙ་ན་ཨ་ཙ་མ་སྐྱུག་རེ་བྲོ། འདི་འདྲ་ཅིག་ཆགས་པ་མ་སྤོངས་བས་འཁོར་བ་ཐོག་མ་མེད་པ་ནས་འཁོར་བའི་སྡུག་བསྔལ་མང་པོ་ཉམས་སུ་མྱོང་། འདི་ལ་ཆགས་སུ་ཅི་ཡོད་སྙམ་ཧེད་ཀྱིས་འབྲོས་སོ། །དེས་ཆགས་སྡང་བཟློག་གོ །དེ་ཐམས་ཅད་ཀྱི་རྗེས་ལ་ཕྱག་རྒྱ་ཆེན་པོ་སེམས་མ་བཅོས་པའི་ངང་ལ་མཉམ་པར་འཇོག་གོ །གསུམ་པ་ནི། དེས་མ་ཁེགས་ན་ངེས་པར་མངལ་དུ་སྐྱེ་བས་མངལ་གདམ་པར་བྱའོ། །མངལ་ངན་དུ་སྐྱེ་བའི་རྟགས་ནི་འཇིག་སྐྲག་ལ་སོགས་པས་བདས་ནས་ས་ཕུག་དང་ཁང་སྟོང་དང་རི་སུལ་ལ་སོགས་པར་འཇུག་པ་སྙམ་བྱེད་ན་མངལ་ངན་དུ་འཇུག་པའི་རྟགས་སོ། །ལྷ་ཁང་དང་། གཞལ་ཡས་ཁང་། མཆོད་རྟེན་ལ་སོགས་པ་ངོ་མཚར་བའི་ནང་དུ་འཇུག་པ་སྙམ་བྱེད་ན་རྒྱལ་རིགས་སམ་ཆོས་བྱེད་པའི་རིགས་སུ་སྐྱེ་བའི་རྟགས་སོ། །མེ་ཏོག་པདྨ་ཡིད་འོང་ཁ་འབྱེད་པ་སྙམ་བྱེད་ན་པདྨ་ལས་བརྫུས་ཏེ་སྐྱེའོ། །དུད་འགྲོ་དང་མཛེ་སྤྲང་རིགས་ངན་ལ་སོགས་པར་ཆགས་པ་སྤྱོད་པ་མཐོང་ན་དེར་ཞུགས་འདོད་པས་ཧུར་ཧུར་འབྲོས་སོ། །ཚངས་པ་དང་བརྒྱ་སྦྱིན་འཁོར་ལོས་བསྒྱུར་བ་ཁྱིམ་བདག་འབྱོར་པ་ཅན་དང་གྲུབ་ཐོབ་པཎྜི་ཏའི་རིགས་འདམ་མོ། །དེ་ཅང་འགྲུབ་བམ་སྙམ་ན་བར་དོའི་སེམས་ཅན་གྱིས་འགྲོ་དྲུག་ཐམས་ཅད་མེ་ལོང་གི་གཟུགས་བརྙན་ལྟར་དུས་གཅིག་ལ་མཐོང་། འགྲོ་དྲུག་གི་གནས་སྐད་ཅིག་ལ་བསྐོར་ནུས་པའོ། །མངལ་བཟང་པོར་འཇུག་ན་བྱམས་སྙིང་རྗེས་ཀུན་ལས་བླངས་ཏེ། བླ་མ་དང་ཡི་དམ་ལ་གསོལ་བ་གདབ། མངལ་པདྨ་ཉི་ཟླའི་སྟེང་དུ་ལྷའི་ས་བོན་ལས་ཡི་དམ་ལྟར་བསྐྱེད་དེ། ངག་དུ་བདག་སྐྱེ་བ་འདི་ལ་མཚན་ཉིད་དང་ལྡན་པའི་བླ་མ་གཅིག་དང་མཇལ་བར་གྱུར་ཅིག ལུས་ལྷའི་སྐུར་གྱུར་ནས་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་སྟེ་སེམས་ཅན་ཐམས་ཅད་ཀྱི་དོན་བྱེད་པར་གྱུར་ཅིག ཅེས་སྨོན་ལམ་བཏབ་ལ་ལྷ་ལ་ཐིམ་པའི་ཚུལ་དུ་མངལ་དུ་འཇུག་པར་བྱའོ། །དེས་བདེ་བར་འགྲོ་ཞིང་བླ་མ་བཟང་པོ་དེ་དང་མཇལ། མཆོག་གི་དངོས་གྲུབ་ཐོབ། གཟུགས་སྐུ་གཉིས་ཀྱིས་སེམས་ཅན་གྱི་དོན་བྱེད་པར་འགྱུར་རོ། །བར་དོའི་གདམས་ངག་གོ །དེ་ནས་འཕོ་བའི་གདམས་ངག་ནི་མཁའ་འགྲོ་མ་ཀུན་ལས་བཏུས་པའི་རྒྱུད་ལས། ལུས་ཅན་དག་ནི་འཆི་བའི་ཚེ། །གལ་ཏེ་གྱེན་ལ་ལོག་གྱུར་ན། །སྡིག་པ་སྤྱོད་པའི་སྐྱེ་བོ་ཡང་། །མཐོ་རིས་སུ་ནི་སྐྱེ་བར་འགྱུར། །ལུས་ཅན་དག་ནི་འཆི་བའི་ཚེ། །གལ་ཏེ་ཐུར་ལ་སོང་གྱུར་ན། །དགེ་བ་སྤྱོད་པའི་གང་ཟག་ཡང་། །ངན་སོང་དུ་ནི་འགྲོ་བར་འགྱུར། །དཔེར་ན་ལམ་དུ་ཞུགས་པའི་མི། །གྲོགས་ཀྱིས་བསྒྱུར་བ་ཇི་བཞིན་ནོ། །ཞེས་གསུངས་པས་འདི་གལ་ཆེ། འཕོ་བ་ལ་མང་དུ་ཡོད་ཀྱང་རྣམ་ཤེས་བླ་མའི་འཕོ་བ་འདི་ཤིན་ཏུ་ཟབ་ཅིང་འབྱོངས་པ་ཡང་མང་གསུང་ནས། འདི་ལ་ཕྱག་ལེན་དུ་མཛད་དོ། །དེ་ལ་སྦྱང་བ་དང་ལས་ལ་སྦྱར་བ་གཉིས་ལས། སྦྱང་བ་ནི། སེམས་བསྐྱེད། རང་ཉིད་སྐད་ཅིག་གིས་ཡི་དམ་དུ་བསྒོམ། སྤྱི་བོར་ཁྲུ་གང་ཙམ་གྱིས་མཐོ་བར་ཉི་ཟླ་པད་མའི་གདན་ལ་རང་གི་རྩ་བའི་བླ་མ་སྐུ་གཟི་བརྗིད་དང་ལྡན་པ། ཞལ་འཛུམས་པ་དང་བཅས་པ། །བདག་ལ་དགྱེས་བཞིན་བཞུགས་པར་བསྒོམས་ལ། བླ་མ་རིན་པོ་ཆེ་བདག་གིས་རྒྱུད་ལ་རྟོགས་པ་མཆོག་ཏུ་གྱུར་པ་བསྐྱེད་དུ་གསོལ། ཉམས་མྱོང་རྒྱུན་ཆད་མེད་པར་བརྟན་པར་མཛད་དུ་གསོལ། བདག་ཤི་བའི་དུས་སུ་གཤིས་ངན་དུ་མི་འཆི་བར་བྱིན་གྱིས་བརླབ་ཏུ་གསོལ། གནད་གཅོད་ཀྱི་སྡུག་བསྔལ་མི་འབྱུང་བར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་ལ་ཡི་དམ་ལྷའི་ཁང་པའི་ཚུལ་ལ་ཚངས་བུག་རྒྱ་མཐོངས་ཁ་བྱེ་བ་བཞིན་བསམ། རིག་པ་ལྟེ་བའི་ཐད་ཀ་ན་ཡི་དམ་ཚོན་གང་བ་ལྟ་བུའམ་ཡི་གེ་ཨ་དཀར་པོ་གཅིག་ཏུ་བསམ། ལུས་ལོངས་སྤྱོད་ལ་སོགས་པ་ཚེ་འདི་ལ་མི་ཆགས་པའི་འདུ་ཤེས་བསྐྱེད་ལ། བླ་མའི་ཐུགས་ཀ་ནས་འོད་ཟེར་དཀར་པོ་རྟ་རྔ་ལྟ་བུ་ཅིག་བྱུང་ནས་ཚངས་པའི་བུ་ག་ནས་མར་ནར་གྱིས་སོང་། རང་གི་རྣམ་པར་ཤེས་པའི་ངོ་བོ་ལྟེ་བ་ན་ཨའི་རྣམ་པར་ཡོད་པ་དེ་ལ་འབྱར་བར་བསམ། བླ་མའི་ཞལ་ནས་ཧཱུྃ་གསུངས་པ་དང་། ཁྲོན་པའི་དཔྱང་རྩེ་དྲངས་པ་ལྟར་ཨ་དེ་ཡང་སྙིང་ཀར་བྱུང་བར་བསམ། ཡང་ཧཱུྃ་གསུངས་པས་མགྲིན་པར་བྱུང་བར་བསམ། ཡང་ཧཱུྃ་གསུངས་པས་སྤྱི་བོར་བྱུང་། ཡང་ཧཱུྃ་གསུངས་པས་དབུགས་བརྔུབས་པ་དང་བཅས་པས་བླ་མའི་ཐུགས་ཀར་ཐིམ། བླ་མའི་ཐུགས་དང་རང་གི་སེམས་གཉིས་དབྱེར་མེད་གཅིག་ཏུ་འདྲེས་པར་བསྒོམས་ལ་ཕྱག་རྒྱ་ཆེན་པོའི་ངང་ལ་མ་བཅོས་པར་བཞག་གོ །ཡང་ཧཱུྃ་གསུངས་པ་ལན་གཅིག་གིས་རང་ལ་བསྟིམ་མོ། །སྦྱོང་བའི་དུས་སུ་ལན་དྲུག་བདུན་བྱ། དེ་ནས་བླ་མ་ཧཱུྃ་དང་བཅས་པ་འོད་དུ་ཞུ་ནས་རང་གི་ལུས་ལ་བསྟིམ་ལ་དགེ་སྦྱོར་གང་བྱེད་བྱའོ། །དེ་ནས་ལས་ལ་སྦྱོར་བ་ནི། འཆི་བའི་དུས་སུ་འཆི་བར་འདུག་སྙམ་པ་དང་ལུས་ལོངས་སྤྱོད་ལ་སོགས་པ་ཚེ་འདི་ལ་མ་ཆགས་པར་བྱས་ལ་བླ་མ་ལ་མོས་གུས་དུངས་པ་བྱས། བླ་མ་སྤྱི་བོར་བསྒོམ། བླ་མའི་ཐུགས་ཀའི་འོད་ཟེར་རང་གི་སེམས་ཨ་དཀར་པོ་ལ་ཕོག་པ་དང་། འཆི་དུས་སུ་རླུང་བརྔུབ་པ་དཀའ་ཡང་ཞད་ཅིག་བརྔུབས་ལ། བླ་མས་ཧཱུྃ་གསུང་བ་ཐེངས་ཅིག་ལ་རང་གི་རྣམ་པར་ཤེས་པ་བླ་མའི་ཐུགས་ཀར་ཐིམ་སོང་བར་བསམ། དེ་རང་གིས་དབུགས་འཆད་དོ། །འཆི་དུས་ཀྱི་ཤེས་པ་དེ་ཤིང་ཐོག་སྨིན་པ་དང་འདྲ་སྟེ། ཡི་གེ་ཨ་ལ་སེམས་གཏད་པ་ཙམ་གྱི་ལུས་སེམས་འབྲལ་གསུང་། དེ་ལྟར་ཉམས་སུ་བླངས་པས། འཆི་བ་ཞེས་བྱ་རྣམ་རྟོག་སྟེ། །མཁའ་སྤྱོད་གནས་སུ་ཁྲིད་པར་བྱེད། །གསུངས་པ་ལྟར་བར་དོ་མེད་པར་མཁའ་སྤྱོད་གནས་སུ་འགྲོ་བ་ཡིན་ནོ། །འཕོ་བའི་གདམས་པའོ། །དེ་དག་ནི་དངོས་གཞི་ཆོས་དྲུག་གི་རིམ་པའོ། །ཡོན་ཏན་མ་སྐྱེས་པ་བསྐྱེད་པ། སྐྱེས་པ་བོགས་འདོན་པ་བླ་མའི་རྣལ་འབྱོར་ནི། བླ་མ་སངས་རྒྱས་ཀྱི་ངོ་བོ། ཅི་གསུངས་གདམས་ངག ཅི་མཛད་ཡོན་ཏན་དུ་ཤེས་པར་བྱ་སྟེ། གསོལ་བ་བཏབ་པས་གེགས་སེལ་ཞིང་བོགས་ཐོན་པར་འགྱུར་རོ། །དེ་ཐམས་ཅད་ཀྱི་རྗེས་ལ་སེམས་ཅན་ཐམས་ཅད་ཀྱི་དོན་དུ་དགེ་བའི་རྩ་བ་བསྔོ་བ་དང་། སྨོན་ལམ་གྱིས་རྒྱས་གདབ་པར་བྱའོ། །པཎ་ཆེན་ནཱ་རོའི་ཐུགས་ཀྱི་བཅུད། །ཆོས་དྲུག་གདམས་པའི་གསལ་བྱེད་འདི། །ལྷག་བསམ་རྣམ་པར་དག་པ་ཡིས། །གཞན་ལ་ཕན་ཕྱིར་ཡི་གེར་བཀོད། །ཞལ་གདམས་ཡི་གེར་བཀོད་པ་ལ། །ཆོས་བདག་མཁའ་འགྲོས་བཟོད་པར་གསོལ། །རྣམ་པར་དཀར་བའི་དགེ་བ་དེས། །ཆོས་སྐུ་མངོན་དུ་འགྱུར་བར་ཤོག །མེ་ཕོ་ཁྱི་ལོ་དཔྱིད་ཟླ་འབྲིང་པོའི་ཟླ་བ་ལ་སྒང་མཁར་དགེའུ་བྲག་ཏུ་སྔགས་པ་ཀུན་དགའི་མིང་ཅན་གྱིས་སྦྱར་བ་དགེ་ལེགས་སུ་གྱུར་ཅིག །ཤུ་བྷཾ།། །།